Document ID: 32012R0101

A BIZOTTSÁG 101/2012/EU RENDELETE
(2012. február 6.)
a vadon élő állat- és növényfajok számára kereskedelmük szabályozása által biztosított védelemről szóló 338/97/EK tanácsi rendelet módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a vadon élő állat- és növényfajok számára kereskedelmük szabályozása által biztosított védelemről szóló, 1996. december 9-i 338/97/EK tanácsi rendeletre (1) és különösen annak 19. cikke (5) bekezdésére,
mivel:
(1)
A 338/97/EK rendelet felsorolja azon állat- és növényfajokat, amelyek tekintetében a kereskedelem korlátozott vagy ellenőrzött. Az említett felsorolás magában foglalja a veszélyeztetett vadon élő állat- és növényfajok nemzetközi kereskedelméről szóló egyezmény (CITES) (a továbbiakban: az Egyezmény) függelékeiben megállapított jegyzékeket.
(2)
Az Egyezmény III. függeléke nemrég a következő fajokkal egészült ki: Chile kérésére a Calyptocephalella gayi; Bolívia kérésére az Agrias amydon boliviensis, a Morpho godartii lachaumei, és a Prepona praeneste buckleyana; Bolívia kérésére a Cedrela fissilis és a Cedrela lilloi (mindkettő magyarázó jegyzettel); Bolívia és Brazília kérésére a Cedrela odorata (magyarázó jegyzettel); a Seychelles-szigetek kérésére a Lodoicea maldivica; Oroszország kérésére a Pinus koraiensis.
(3)
A Lamna nasus az Unión belül védelmi és gazdálkodási intézkedések hatálya alá tartozik, különösen az egyes halállományok és halállománycsoportok tekintetében az uniós vizeken, valamint az uniós hajók tekintetében egyes nem uniós vizeken alkalmazandó halászati lehetőségeknek a 2011. évre történő meghatározásáról szóló, 2011. január 18-i 57/2011/EU tanácsi rendeletben (2) előírt intézkedések vonatkoznak rá. A Lamna nasus faj példányaival folytatott kereskedelem ellenőrzése terén megvalósuló nemzetközi együttműködés előmozdítása céljából a Bizottságnak szándékában áll azt javasolni, hogy a tagállamok vegyék fel a fajt az Egyezmény III. függelékébe; ezért a Lamna nasus fajt fel kell venni a 338/97/EK rendelet mellékletének C. mellékletébe, és indokolt, hogy a felvétel az Egyezmény III. függelékébe való felvétel hatálybalépésekor lépjen érvénybe.
(4)
Következésképpen az Egyezmény III. függelékének módosításai miatt szükség van a 338/97/EK rendelet C. mellékletének módosítására.
(5)
Megállapítást nyert, hogy három mókusfaj (Callosciurus erythraeus, Sciurus carolinensis és Sciurus niger) élő példányainak az Unió természetes környezetébe történő bevitele ökológiai fenyegetést jelentene az Unió őshonos vadon élő állat- és növényfajaira. Számos ad hoc tanulmány és felmérés mutatja be vagy jelzi előre a közönséges erdeimókusra (Sciurus vulgaris), valamint az egyes növénytársulásokra és élőhelyekre jelentett fenyegetést és/vagy lehetséges fenyegetést. A közönséges erdeimókust fenyegető veszély a kompetitív kizárás (versengés az élelemforrásokért vagy az élőhelyért) és a betegségeknek való ellenállás együttese. Az ökológiai rendszerre veszélyt jelent többek között a madarak tojásainak és fiókáinak elfogyasztása és az erdei madarakkal folytatott versengés a fészekrakó helyekért és az élelemért, valamint az erdők és faültetvények károsítása a fakéreg lehántása révén. Az említett három invazív faj példányaival jelenleg kereskednek az Unióban, ezért e fajokat a rendelet 3. cikke (2) bekezdésének d) pontjával összhangban fel kell venni a 338/97/EK rendelet mellékletének B. mellékletébe.
(6)
Figyelemmel kell kísérni a Haliotis midae fajhoz tartozó példányok kereskedelmét. Ezért ezt a fajt indokolt felvenni a 338/97/EK rendelet mellékletének D. mellékletébe.
(7)
A CITES 11.11. sz. (Rev. CoP 15) állásfoglalásának (a növénykereskedelem szabályozása) végrehajtása érdekében a 338/97/EK rendelet mellékletét ki kell egészíteni a „nemesített növényfajta” fogalom meghatározásával.
(8)
A Tillandsia xerographica vad és mesterségesen szaporított példányainak megkülönböztetése érdekében ehhez a B. mellékletbe már felvett fajhoz magyarázó jegyzetet kell csatolni, amely meghatározza, hogy a mesterségesen szaporított példányok kereskedelme csak olyan egyedek esetében megengedett, amelyek rendelkeznek egyes felismerhető morfológiai jellemzőkkel (cataphylla).
(9)
A 338/97/EK rendelet melléklete D. mellékletében a Gerrhosauridae családra vonatkozó nevezéktani hivatkozásokban levő ellentmondást ki kell javítani.
(10)
A 338/97/EK rendeletet ezért ennek megfelelően módosítani kell. Tekintettel a módosítások mértékére, az egyértelműség érdekében indokolt az említett rendelet mellékletét teljes egészében kicserélni.
(11)
Az e rendeletben előírt intézkedések összhangban vannak a 338/97/EK rendelet 18. cikke alapján létrehozott, a vadon élő állat- és növényfajok kereskedelmével foglalkozó bizottság véleményével,
ELFOGADTA EZT A RENDELETET:
1. cikk
A 338/97/EK rendelet mellékletének helyébe az e rendelet mellékletében szereplő szöveg lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. február 6-án.

Labels: 3
20